حفيضة زيزي

حفيضة زيزي (مزيودة ف 5 ماي 1976) رسامة و نحاتة مغريبية. و هيّ معروفة ب لأسلوب لفني ديالها لي فيه لعفوية و كترة اللوان، و كاتمتل فيه لحياة ديال لعيالات لأمازيغيات.

 لحياة و لكاريير 
تزادت حفيضة زيزي ف أغبالة لي جات ف لأطلس لمتوسط، و كبرات ف مجتمع أمازيغي تقليدي. مّها كانت نسّاجة د الزرابي، شي لي عطا ل حفيضة أول كونطاكط معا تاحرايفيت د لفن و التخدام د اللوان. مشات للمدراسة مابين عمر د 7 سنين و 15 عام، ولايني خرجات ملي تجوجات. دوّزات السنوات الجايين معا الشقا ديال مولات الدار و كانت أم ديال 3 د الدراري. بعدما توفات مّها لي كانت لمركز د حياتها، و حيت ماكانتش سعيدة ف جواجها، تطلقات من راجلها و مشات ل مراكش باش تسكن معا خوها.

على عمر د 28 عام، بدات لكاريير ديالها ديال رسامة و نحاتة عيصامية. لمعرض لإنفرادي اللول ديالها تنظم 7 سنين موراها ف 2011، ف إميلشيل. تبعوه معارض خرين ف مدون مغريبية بحال الدارلبيضا و مراكش، و على برّا تحت مشاريع دولية بحال ف لميريكان، فرانسا و سپانيا. حفيضة كاتسيّر معرض ف قصر أيت بن حدو من 2015، لي كايتعتابر موقع د الترات لعالمي، و ف 2024 حلات واحد خور ف مراكش.

معا حلول عام 2025، كانو لأعمال ديالها بانو ف بزاف ديال لمعارض ف لمغريب و على برا. مابين مارس 2023 و أبريل 2024، و عاوتان من نونبر 2024 تال يونيو 2026، خصص متحف لعيالات د مراكش لمعرض لمؤقت ديالو للأعمال ديال حفيضة زيزي.

 الستيل و التأتيرات 
حفيضة عزيزي تعلّمات الرسيم و النحت بوحدها، و الستيل ديالها معروف ب لعفوية و تخدام اللوان بشكل كبير.

لأعمال ديالها كايركّزو على لحياة ديال لعيالات لمغريبيات، سيرتو التجربة د كل نهار ديال لعيالات لأمازيغيات، و الدور لمحوري ديالهم ف لمجتمع لمحلي. كاتخدّم موتيفات كلاسيكية بحال مشاهد ديال توجاد و تناول لماكلة، ولّا لعب لموسيقى ولّا الشطيح. هاد لمشاهد السردية كاتبان بزاف ف لأعمال ديالها. واحد من لموتيفات لي كاتعاودو عندها هوّ لعيون لكبار، لي كايفكّرو ب لخميسة (يد ب خمسة د الصباع و عين ف لوسط)، لي كاتخدّم بحال حجاب ضد لعين الشريرة.

لأعمال ديالها كيمزجو بين عناصر عصرانية و تقليدية، و توصفو ف نفس لوقت ب لقوة و الليونة، لفانطازية و لواقعية.

حفيضة زيزي كاترسم على التوب، و كاتخدم حتى على لمنحوتات. لڤازات، لڭلات و لبولات من بين أهم لحوايج لي كاتخدم بيهم.

الشعيبية طلال كانت من أهم لفنانين لي تأترات بيهم.

 مصادر 

 ليانات برانية 

 حفيضة زيزي على إنسطاڭرام

تصنيف:مغاربا د لقرن 21
تصنيف:مغريبيات د لقرن 21
تصنيف:رسامة مغريبية
تصنيف:ناس حيين
تصنيف:زيادة 1976